觀林洪範禹貢山川圖
作者：劉敞
朝代：宋

paragraphs: 若昔文命熈帝虞，大龜浮洛出元謨。
翍山瀉澤魑魅走，四海砥定由天扶。
周摧嬴仆亂疆理，壁中但得司空書。
先生始病學者惑，爲畫盈尺山川圖。
職方輿地在眼下，地勢天文高下殊。
始驚六合可舒卷，吾道指掌何難乎。
先生當時持此藝，欲以稽古開天意。
命乖時背竟何爲，于今傳者爲張宜。
宜生五十頭已白，連蹇不爲州郡辟。
朝廷何時舉行河，合笑平當未精賾。